ก.ล.ต. เผย บจ.กลุ่มพลังงาน-ขนส่ง ต่อคิวออก “Green Bond” เพียบ! ตลท.เล็งหาแนวทางช่วยหนุน
ก.ล.ต. เผย บจ.กลุ่มพลังงาน-ขนส่ง ต่อคิวออก "Green Bond" เพียบ! ตลท.เล็งหาแนวทางช่วยหนุน
ก.ล.ต. เผย บจ.กลุ่มพลังงาน-ขนส่ง ต่อคิวออก "Green Bond" เพียบ! ตลท.เล็งหาแนวทางช่วยหนุน
17 ต.ค. 2562

นางศิษฏศรี นาคะศิริ ผู้อำนวยการฝ่ายตราสารหนี้ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ขณะนี้มีบริษัทจดทะเบียน (บจ.) สนใจออกและเสนอขายหุ้นกู้เพื่อสิ่งแวดล้อม (Green Bond) ซึ่งเป็นบริษัทในกลุ่มอุตสาหกรรมพลังงานและขนส่ง แต่ยังไม่สามารถเปิดเผยรายชื่อและมูลค่าที่จะออกได้
ทั้งนี้ ก.ล.ต. ให้การสนับสนุนเต็มรูปแบบสำหรับการออกหุ้นกู้ประเภทดังกล่าว เนื่องจากมองว่าการดำเนินธุรกิจด้วยความรับผิดชอบด้านสิ่งแวดล้อมถือเป็นเรื่องสำคัญมาก โดย ก.ล.ต.จะงดเว้นค่าธรรมเนียมในการยื่นขออนุญาตแบบแสดงรายการข้อมูล (ไฟลิ่ง) จนถึงเดือน พ.ค. 63 ซึ่งจะช่วยลดต้นทุนผู้ออกเกือบล้านบาท
สำหรับปัจจุบันมี Green Bond ในระบบรวมราว 3 หมื่นล้านบาท และยังมีแนวโน้มว่าจะการทยอยออกและเสนอขายอย่างต่อเนื่อง ซึ่งหุ้นกู้ประเภทนี้อยู่ในความสนใจของนักลงทุนสถาบันต่างชาติ เนื่องจากมีหลักการลงทุนในความรับผิดชอบด้านสิ่งแวดล้อม, สังคม และบรรษัทภิบาล ในอนาคตหากมีนักลงทุนต้องการมากขึ้น จะทำให้ต้นทุนดอกเบี้ยของผู้ออกต่ำลงตามไปด้วย
ด้าน นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าว ตลท.เตรียมหารือกับ ก.ล.ต. เพื่อหาแนวทางการสนับสนุนและอำนวยความสะดวกแก่ บจ.ในการออกและเสนอขาย Green Bond เพื่อเป็นการต่อยอดแนวคิดการดำเนินธุรกิจด้วยหลัก ESG คือมีความรับผิดชอบด้านสิ่งแวดล้อม, สังคม และบรรษัทภิบาล
พร้อมกันนั้นยังยืนยันว่าปัจจุบันไม่มีความเหลื่อมล้ำระหว่างเกณฑ์การซื้อขายหุ้นของนักลงทุนรายย่อยและนักลงทุนต่างชาติ โดยความแตกต่างด้านกระบวนการซื้อขายเป็นไปตามแนวทางปฏิบัติของนักลงทุนแต่ละประเภทที่เหมาะสมอยู่แล้ว
อนึ่ง ล่าสุด ธนาคารพัฒนาเอเชีย (เอดีบี) เข้าลงทุนในหุ้นกู้ที่เป็นตราสารเพื่ออนุรักษ์สิ่งแวดล้อม (Green Bond) ของ บมจ.พลังงานบริสุทธ์ (EA) มูลค่า 3,000 ล้านบาท อายุ 7 ปี ครบกำหนดไถ่ถอนปี 69 อัตราดอกเบี้ย 2.744% ต่อปี ชำระดอกเบี้ยทุกๆ 6 เดือนตลอดอายุหุ้นกู้  หุ้นกู้ดังกล่าวได้รับการจัดอันดับความน่าเชื่อถือ “A-” แนวโน้มอันดับเครดิต “คงที่”
ทั้งนี้ EA จะนำเงินจากการระดมทุนดังกล่าวไปลงทุนในโครงการระยะยาว ได้แก่ โครงการโรงไฟฟ้าพลังงานลมหนุมานในประเทศไทย ซึ่งมีกาลังการผลิตไฟฟ้าสูงถึง 260 เมกะวัตต์ การลงทุนนี้มีวัตถุประสงค์เพื่อสร้างพลังงานทดแทนและลดการปล่อยก๊าซคาร์บอนของประเทศไทยอย่างต่อเนื่อง
อนึ่ง ตราสารหนี้สีเขียว (Green Bond) เป็นเครื่องมือทางการเงินอย่างหนึ่งที่มีส่วนช่วยสนับสนุนการลดภาวะโลกร้อน โดยมีวัตถุประสงค์เพื่อระดมทุนสำหรับโครงการต่างๆที่เป็นมิตรกับสิ่งแวดล้อม เช่น พลังงานสะอาด การฟื้นฟูสิ่งแวดล้อม การขนส่ง และอาคารสีเขียว เป็นต้น
 